Aarto: Hier is wat jy moet weet | Maroela Media
Aarto: Hier is wat jy moet weet
Die voorgestelde Administratiewe Beregting van Padverkeersmisdrywe-wet (Aarto) is nog 'n stappie nader om in werking te tree nadat dit verlede week deur die Nasionale Vergadering goedgekeur is.
Dié wetsontwerp, wat al baie kritiek ontlok het, is die regering se antwoord op die hoë getalle ongelukke en sterftes wat jaarliks op Suid-Afrika se paaie voorkom. Joe Maswanganyi, minister van vervoer, het gesê padveiligheid in Suid-Afrika het 'n "nievolhoubare en onuithoudbare" situasie geword.
"Suid-Afrika gaan gebuk onder 'n geweldige verlies aan lewens, veral van jong mense, as 'n direkte gevolg van die verontagsaming van padverkeersreëls," het Maswanganyi gesê. In 2014 het 10 364 padongelukke tot 12 702 sterftes gelei. In 2015 het 10 613 ongelukke op die land se paaie voorgekom waarin 12 994 mense gesterf het. In 2016 was daar 11 676 ongelukke en 14 071 mense het gesterf.
"As land moet ons beslissend optree om hierdie slegte situasie om te keer. Ons moet met oortuiging optree en verantwoordelikheid neem vir ons situasie," het Maswanganyi gesê.
Die Aarto-wet sal nou na die Nasionale Raad van Provinsies verwys word voordat dit na pres. Jacob Zuma toe sal gaan.
Die Aarto-wet sal die volgende behels:
Die strafpuntstelsel – Elke bestuurder sal op 0 punte begin en punte ontvang vir elke verkeersoortreding. 'n Maksimum van 12 punte kan opgehoop word voordat die bestuurder se bestuurslisensie tydelik opgeskort sal word. Volgens die Aarto-webwerf word 'n bestuurder se lisensie gekanselleer wanneer dit vir 'n derde keer opgeskort is.
Sentralisering van oortreders se inligting – Oortredings van alle padgebruikers sal op die Nasionale Padverkeersoortredingsregister aangeteken word.
Appèltribunaal – Besware deur motoriste sal deur 'n tribunaal aangehoor word wat daarvoor verantwoordelik is om appèlle aan te hoor en uitsprake daaroor te lewer. Indien 'n motoris nie tevrede is met die tribunaal se bevinding nie, kan die hooggeregshof genader word.
Eienaar aanspreeklik vir boetes – Die eienaar van die voertuig sal aanspreeklik gehou word vir alle verkeersoortredings wat met die voertuig begaan word, tensy die eienaar gespesifiseerde besonderhede kan verskaf van die persoon wat hy/sy toegelaat het om die voertuig te bestuur.
Verwydering van artikel 21 – Die verwydering van artikel 21 van die wet beteken dat die beslaglegging van 'n nienakomende oortreder se bestuurslisensie, die verwydering van 'n lisensieskyf van 'n oortreder se voertuig of die immobilisering van 'n oortreder se voertuig nie meer toegelaat sal word nie.
Rehabilitasie van oortreders – Maswanganyi het gesê die Aarto-wet maak ook voorsiening daarvoor dat oortreders gerehabiliteer kan word. Bestuurders kan hulself deur middel van 'n rehabilitasieprogram "los koop".
Aanlyn toegang tot dokumente – Padgebruikers kan die status van hul oortredings aanlyn nagaan, wat nie net gerieflik is nie, maar ook kostebesparend vir die staat en motoriste sal wees.
Dan sal daar geen taxis meer op ons paaie wees nie…Dankie tog!!!!!
So gaan die Verkeersdepartement se mense nou meer sigbaar wees om die oortreders aan te keer? Want in Bloemfontein is daar maar weining verkeersbeamptes langs 'n pad te sien…
Die stelsel sal nie werk in SA nie , bloot dat mense geen sin vir wette het nie . Die taxis ry en maak nes hulle wil . As die stelsel van Europa afkom moet ons ook as mense optree soos hulle .
Dit is ook net nog area om skelm te wees .
Die regering probeer altyd 1e wereldse idees hier toepas. Dit werk eenvoudig net nie in afrika nie. Kyk maar net na die skoolkurikulum wat nou al vol sirkel gegaan het sedert 94. Net nog 'n klomp tyd en belastinggeld wat gemors gaan word. En die wat regtig vasgevat moet word gaan skotvry wegkom…….